# Surukodissa

Rukoushetken johtaa pappi, muu seurakunnan työntekijä tai seurakuntalainen.

Valkoisella liinalla peitetylle pöydälle voidaan asettaa Raamattu ja risti tai krusifiksi sekä sytyttää kynttilä.

1. Alkuvirsi

Voidaan käyttää esimerkiksi virttä 245, 355, 368 tai 375.

2. Johdanto

Alkusiunaus

Alkusiunaus voidaan lausua tai laulaa.

**P/E** Isän ja (+) Pojan ja Pyhän Hengen nimeen.

**S** Aamen.

**P/E** Herra olkoon teidän kanssanne.

**S** Niin myös sinun henkesi kanssa.

Johdantosanat

Johdantosanat voivat olla myös vapaamuotoiset.

**P/E** Rakkaat ystävät. Jeesus kutsuu luokseen väsyneitä ja murheellisia. Hän sanoo: »Tulkaa minun luokseni, kaikki te työn ja kuormien uuvuttamat. Minä annan teille levon.» (Matt. 11:28.)

TAI

**P/E** Rakkaat ystävät. NN on lähtenyt tästä elämästä. Hänen paikkansa kotona on tyhjä. Kuolema hämmentää meitä. On vaikea ymmärtää, mitä on tapahtunut. Suru tarvitsee aikaa. Jumalan sana ja rukous ohjaavat meitä etsimään apua Jumalalta. Hiljennymme hänen eteensä.

3. Psalmi

Voidaan käyttää myös kirkkovuoden ajankohdan mukaisia tai muita psalmeja.

Psalmin sijasta voidaan laulaa virsi.

Psalmi voidaan lukea tai laulaa. Siihen voidaan liittää Pieni kunnia. Pieni kunnia jätetään pois paastonaikana viidennestä paastonajan sunnuntaista lähtien.

Anteeksiantava ja laupias on Herra.

Hän on kärsivällinen

ja hänen armonsa on suuri.

Ei hän iäti meitä syytä,

ei hän ikuisesti pidä vihaa.

Ei hän maksanut meille syntiemme mukaan,

ei rangaissut niin kuin olisimme ansainneet.

Sillä niin kuin taivas on korkea maan yllä,

niin on Herran armo suuri niille,

jotka pelkäävät ja rakastavat häntä.

Niin kaukana kuin itä on lännestä,

niin kauas hän siirtää meidän syntimme.

Niin kuin isä armahtaa lapsiaan,

niin armahtaa Herra niitä, jotka pelkäävät ja rakastavat häntä.

Hän tuntee meidät ja tietää meidän alkumme,

muistaa, että olemme maan tomua.

Ihmisen elinaika on niin kuin ruohon:

kuin kedon kukka hän kukoistaa,

ja kun tuuli käy yli, ei häntä enää ole

eikä hänen asuinsijansa häntä tunne.

Mutta Herran armo pysyy ajasta aikaan,

se on ikuinen niille, jotka pelkäävät ja rakastavat häntä.

Polvesta polveen ulottuu hänen uskollisuutensa kaikkiin,

jotka pysyvät hänen liitossaan.

Ps. 103:8–18

TAI

Minä kohotan käteni sinun puoleesi,

sieluni janoaa sinua kuin kuivunut maa.

Vastaa minulle, Herra!

Vastaa pian, kauan en enää jaksa!

Älä kätke minulta kasvojasi,

muutoin olen haudan partaalla.

Sinuun minä turvaan –

osoita laupeutesi jo aamuvarhaisesta!

Sinun puoleesi minä käännyn –

opeta minulle tie, jota kulkea!

Ps. 143:6–8

Pieni kunnia

Kunnia Isälle ja Pojalle

ja Pyhälle Hengelle,

niin kuin oli alussa, nyt on ja aina,

iankaikkisesta iankaikkiseen. Aamen.

4. Raamatunluku

Luetaan jokin tai joitakin seuraavista raamatunteksteistä.

Voidaan käyttää myös kirkkovuoden ajankohdan mukaisia tai muita raamatuntekstejä.

Raamatunlukua voi seurata hiljainen mietiskely.

1. Tess. 4:13–18

Tahdomme teidän olevan selvillä siitä, mitä tapahtuu kuoleman uneen nukkuville, jotta ette surisi niin kuin nuo toiset, joilla ei ole toivoa. Jos kerran Jeesus on kuollut ja noussut kuolleista, niin kuin me uskomme, silloin Jumala myös on Jeesuksen tullessa tuova poisnukkuneet elämään yhdessä hänen kanssaan. Ilmoitamme teille, mitä Herra on sanonut: Me elossa olevat, jotka saamme jäädä tänne siihen asti kun Herra tulee, emme ehdi poisnukkuneiden edelle. Itse Herra laskeutuu taivaasta ylienkelin käskyhuudon kuuluessa ja Jumalan pasuunan kaikuessa, ja ensin nousevat ylös ne, jotka ovat kuolleet Kristukseen uskovina. Meidät, jotka olemme vielä elossa ja täällä jäljellä, temmataan sitten yhdessä heidän kanssaan pilvissä yläilmoihin Herraa vastaan. Näin saamme olla aina Herran kanssa. Rohkaiskaa siis toisianne näillä sanoilla.

1. Tess. 5:10–11

Kristus on kuollut puolestamme, jotta saisimme elää yhdessä hänen kanssaan, olimmepa valveilla tai kuoleman unessa. Rohkaiskaa ja vahvistakaa siis toinen toistanne, ja niinhän te teettekin.

Joh. 5:24–29

Jeesus sanoo:

»Totisesti, totisesti: se, joka kuulee minun sanani ja uskoo minun lähettäjääni, on saanut ikuisen elämän. Hän ei joudu tuomittavaksi, vaan hän on jo siirtynyt kuolemasta elämään. Totisesti, totisesti: tulee aika – ja se on jo nyt – jolloin kuolleet kuulevat Jumalan Pojan äänen. Ne, jotka sen kuulevat, saavat elää, sillä Isä, elämän lähde, on tehnyt myös Pojasta elämän lähteen. Isä on myös antanut hänelle tuomiovallan, koska hän on Ihmisen Poika. Älkää ihmetelkö tätä! Tulee aika, jolloin kaikki, jotka lepäävät haudoissaan, kuulevat hänen äänensä. He nousevat haudoistaan – hyvää tehneet elämän ylösnousemukseen, pahaa tehneet tuomion ylösnousemukseen.»

Joh. 14:1–4

Jeesus sanoo:

»Älköön sydämenne olko levoton. Uskokaa Jumalaan ja uskokaa minuun. Minun Isäni kodissa on monta huonetta – enhän minä muuten sanoisi, että menen valmistamaan teille asuinsijan. Minä menen valmistamaan teille sijaa mutta tulen sitten takaisin ja noudan teidät luokseni, jotta saisitte olla siellä missä minä olen. Te tiedätte kyllä tien sinne minne minä menen.»

5. Puhe

6. Virsi

Voidaan käyttää esimerkiksi virttä 338, 357 tai 397.

7. Rukousjakso

Rukous

Rukous voi olla myös vapaamuotoinen.

**P/E** Rukoilkaamme.

1. Jumala, Isämme. Auta, ettemme tällä hetkellä ajattelisi vain kuoleman pimeyttä vaan muistaisimme ikuisen elämän kirkkautta. Me uskomme NN:n sinun käsiisi ja kiitämme sinua kaikesta hyvästä, minkä annoit meille hänen kauttaan. Anna Kristuksen tähden anteeksi kaikki se, millä rikoimme toisiamme vastaan. Lohduta meitä surussamme. Anna meille uskallusta katsoa edessä olevaa elämää luottavaisin mielin. Me uskomme ja turvaamme Poikaasi Jeesukseen Kristukseen, joka on ylösnousemus ja elämä.

2. Jumala, taivaallinen Isämme. Sinä tunnet tämän perheen/kodin surun. Sinä voit antaa turvan ja lohdutuksen. Ole niiden luona, jotka ovat joutuneet luopumaan läheisestä ihmisestä. Anna heille voimaa kestää heitä kohdannut menetys. Auta perheen/kodin jäseniä luottamaan siihen, että sinä pidät heistä huolen ja olet heidän kanssaan surun vaikeina päivinä.

Jumala, sanasi vakuuttaa, että sinä tiedät, mitä me kaipaamme. Huokauksemmekin tulevat sinun korviisi. Tähän lupaukseen luottaen pyydämme: kuule nyt myös hiljainen rukouksemme.

(hiljaisuus)

Kiitos siitä, että Vapahtajamme on voittanut kuoleman. Valaise tätä kotia ja surevia sanasi ja Kristuksen ylösnousemuksen valolla. Anna siunauksesi ja voimasi myös edessä oleviin käytännön tehtäviin. Johdata surevien avuksi niitä ihmisiä, jotka voivat tukea heitä. Me uskomme NN:n, itsemme ja toinen toisemme sinun käsiisi. Jumala, kuule meitä Poikasi Jeesuksen Kristuksen tähden.

3. Jumala, taivaallinen Isämme. Me tulemme eteesi surun koskettamina. Sinä olet ainoa turvapaikkamme, kun sanat ja voimat ovat jo loppuneet. Me uskomme NN:n sinun rakastaviin käsiisi. Suru ja ahdistavat ajatukset ovat nyt meidän osamme. Isä, sinä näet, miten elämämme jää monella tavalla vajaaksi. Armahda meitä. Anna voimaa, että jaksaisimme tästä päivästä eteenpäin päivän kerrallaan. Anna yöunen olla virkistävää. Lähetä luoksemme rakkaita ihmisiä lohduttamaan, auttamaan ja kantamaan meitä esirukouksin. Lohduta meitä ylösnousemuksen ja jälleennäkemisen toivolla.

**S** Aamen.

Isä meidän

Herran rukous lausutaan yhteen ääneen.

**S** Isä meidän, joka olet taivaissa.

Pyhitetty olkoon sinun nimesi.

Tulkoon sinun valtakuntasi.

Tapahtukoon sinun tahtosi,

myös maan päällä niin kuin taivaassa.

Anna meille tänä päivänä meidän jokapäiväinen leipämme.

Ja anna meille meidän syntimme anteeksi,

niin kuin mekin anteeksi annamme niille,

jotka ovat meitä vastaan rikkoneet.

Äläkä saata meitä kiusaukseen,

vaan päästä meidät pahasta.

Sillä sinun on valtakunta ja voima ja kunnia iankaikkisesti.

Aamen.

8. Siunaus

Siunaus voidaan myös laulaa (sävelmät osastossa Lauluja kasuaalitoimituksiin).

**P/E** Siunatkoon meitä kaikkivaltias ja armollinen Jumala, Isä ja (+) Poika ja Pyhä Henki.

**S** Aamen.

TAI

**P/E** Herra siunatkoon teitä ja varjelkoon teitä.

Herra kirkastakoon kasvonsa teille

ja olkoon teille armollinen.

Herra kääntäköön kasvonsa teidän puoleenne

ja antakoon teille rauhan.

Isän ja (+) Pojan ja Pyhän Hengen nimeen.

**S** Aamen.

9. Päätösmusiikki

Voidaan käyttää esimerkiksi virttä 377, 464:4 tai 548. Virren sijasta voi olla hengellinen laulu.